CELEX: 52017PC0421
Language: sk
Date: 2017-08-09
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2014/797/EÚ, ktorým sa Estónskej republike povoľuje uplatňovať opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli9. 8. 2017
            COM(2017) 421 final
            2017/0188(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2014/797/EÚ, ktorým sa Estónskej republike povoľuje uplatňovať opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) Rada môže jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Listom, ktorý Komisia zaevidovala 18. apríla 2017, Estónsko požiadalo o predĺženie platnosti odchýlky od článku 168 smernice o DPH, aby mohlo naďalej obmedzovať právo na odpočet DPH na vstupe v súvislosti s výdavkami spojenými s osobnými motorovými vozidlami. O žiadosti predloženej Estónskom Komisia v súlade s článkom 395 ods. 2 smernice o DPH informovala ostatné členské štáty listom zo 14. júna 2017. Listom z 15. júna 2017 Komisia oznámila Estónsku, že má všetky informácie, ktoré považuje za potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V článkoch 168 a 168a smernice o DPH sa stanovuje, že zdaniteľná osoba má právo na odpočet DPH účtovanej pri nákupe tovaru a služieb, ktoré sú použité na účely zdaniteľných transakcií. V článku 26 ods. 1 písm. a) tej istej smernice sa vyžaduje, aby sa použitie tovaru, ktorý je súčasťou majetku podniku, na súkromné účely, považovalo za poskytovanie služieb za protihodnotu, ak bola DPH za tento tovar odpočítateľná. Tento systém umožňuje vrátenie pôvodne odpočítanej DPH v spojitosti s používaním na súkromné účely.
            
            
               V prípade osobných motorových vozidiel je zložité tento systém uplatňovať, a to najmä preto, že je ťažké určiť predel medzi použitím na súkromné a použitím na podnikateľské účely. Ak sa vedú záznamy, ich vedenie a kontrola predstavujú pre podniky a správne orgány dodatočnú záťaž.
            
            
               Estónsko je v súčasnosti na základe vykonávacieho rozhodnutia Rady 2014/797/EÚ
                  1
                oprávnené obmedziť na 50 % právo na odpočet DPH zaplatenej pri kúpe, lízingu, nadobudnutí v rámci Spoločenstva a dovoze určitých osobných motorových vozidiel a zo súvisiacich výdavkov. Účinnosť tohto rozhodnutia sa skončí 31. decembra 2017.
            
            
               Estónsko požiadalo o predĺženie povolenia obmedziť pôvodný odpočet na určitý percentuálny podiel a následne oslobodiť podniky od povinnosti zúčtovávať daň z používania na súkromné účely. Estónsko informovalo Komisiu, že dôvody na predĺženie platnosti povolenia sú do veľkej miery rovnaké ako dôvody opísané v predchádzajúcej žiadosti. Žiadosť o odchýlku je pokračovaním opatrení stanovených v skôr uvedenom rozhodnutí Rady. V súlade s článkom 6 rozhodnutia Rady 2014/797/EÚ Estónsko predložilo správu, podľa ktorej od začiatku uplatňovania odchýlky spoločnosti nahlásili, že približne 66 % motorových vozidiel, ktoré vlastnia, sa používa sčasti na podnikateľské účely, čo potvrdzuje opodstatnenosť odchýlky.
            
            
               Opatrenie sa bude uplatňovať na všetky osobné motorové vozidlá s maximálne ôsmimi sedadlami okrem sedadla pre vodiča, nepresahujúce hmotnosť 3500 kg, ktoré sa nepoužívajú výlučne na podnikateľské účely. Osobné motorové vozidlá, ktoré sa používajú na určité osobitné činnosti, by sa však mali z obmedzenia práva na odpočet vylúčiť a malo by sa k nim pristupovať podľa obvyklých pravidiel: vozidlá zakúpené na účely opätovného predaja, prenájmu alebo lízingu, vozidlá používané na prepravu cestujúcich (napríklad taxislužby) a vozidlá používané na cvičné jazdy v autoškolách.
            
            
               Obmedzenie práva na odpočet by sa malo uplatňovať na DPH zaplatenú pri kúpe, lízingu, nadobudnutí v rámci Spoločenstva a dovoze stanovených osobných motorových vozidiel a zo súvisiacich výdavkov.
            
            
               Podľa Estónska by sa strop pre odpočet mal stanoviť na úrovni 50 %. Odhadovaný rozsah používania služobných vozidiel na súkromné účely v Estónsku je na úrovni približne 60 %. Keďže sa však tento údaj zakladá na nepriamych dôkazoch a predpokladoch, a teda by mohol byť nadhodnotený, najvhodnejší strop pre odpočet DPH je 50 %.
            
            
               Odchýlka by mala byť časovo obmedzená do 31. decembra 2020, aby sa dalo posúdiť, či 50 % obmedzenie naďalej náležite odráža celkové rozdelenie medzi používaním na podnikateľské a na súkromné účely. Žiadosť o predĺženie platnosti by mala sprevádzať správa zahŕňajúca preskúmanie uplatňovaného percentuálneho podielu, ktorá by sa mala zaslať Komisii spolu s danou žiadosťou do 31. marca 2020.
            
            
               •Súlad s existujúcimi ustanoveniami v tejto oblasti politiky
            
            
               Podobné odchýlky v súvislosti s právom na odpočet boli udelené iným členským štátom.
            
            
               V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Existuje preto celý rad ustanovení o zachovaní status quo, ktorými sa obmedzuje právo na odpočet v súvislosti s osobnými motorovými vozidlami.
            
            
               
                  Bez ohľadu na predchádzajúce iniciatívy
                     2
                   zamerané na stanovenie pravidiel týkajúcich sa kategórií výdavkov, na ktoré sa obmedzenie práva na odpočet môže vzťahovať, je uplatňovanie takejto odchýlky až do harmonizácie týchto pravidiel na úrovni EÚ primerané.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, na ktorom je návrh založený, patrí návrh do výlučnej právomoci Európskej únie. Zásada subsidiarity sa preto neuplatňuje.
               
            
            
               •Proporcionalita
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               
                  Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu, a to predchádzať určitým formám daňových únikov alebo vyhýbaniu sa daňovým povinnostiam. Konkrétne vzhľadom na potenciálny priestor pre podniky, aby priznávali nižšiu daňovú povinnosť, a vzhľadom na záťaž, ktorú pre daňové orgány predstavuje kontrola údajov o najazdených kilometroch, by 50 % obmedzenie zjednodušilo výber DPH v konkrétnom odvetví.
               
            
            
               •Výber nástroja
            
            
               
                  Navrhovaný nástroj: vykonávacie rozhodnutie Rady.
               
               
                  Podľa článku 395 smernice Rady 2006/112/ES je odchýlka od spoločných pravidiel v oblasti DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti predloženej Estónskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Cieľom návrhu je zabrániť daňovým únikom súvisiacim s DPH a zjednodušiť postup výberu dane, preto má potenciálne priaznivý vplyv na podniky aj správne orgány. Estónsko toto riešenie označilo za vhodné opatrenie, pričom je porovnateľné s inými bývalými a súčasnými odchýlkami.
               
            
            
               4.VPLYV NA ROZPOČET
            
            
               
                  Návrh nemá žiadny negatívny vplyv na rozpočet EÚ.
               
            
            
               5.ĎALŠIE PRVKY
            
            
               
                  Návrh obsahuje doložku o ukončení platnosti: automatické časové obmedzenie do dátumu, ktorým je 31. december 2020.
               
            
         
         
            
               
                  Ak by Estónsko uvažovalo o ďalšom predĺžení tohto odchyľujúceho sa opatrenia na obdobie po roku 2020, Komisii by sa mala súčasne so žiadosťou o predĺženie predložiť správa zahŕňajúca preskúmanie percentuálneho obmedzenia, a to najneskôr 31. marca 2020.
               
            
            
               2017/0188 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie 2014/797/EÚ, ktorým sa Estónskej republike povoľuje uplatňovať opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  3
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)V článkoch 168 a 168a smernice 2006/112/ES sa stanovuje právo zdaniteľnej osoby na odpočet dane z pridanej hodnoty (DPH) účtovanej na tovar, ktorý jej bol dodaný, a služby, ktoré jej boli poskytnuté, na použitie na účely jej zdaniteľných transakcií. V článku 26 ods. 1 písm. a) uvedenej smernice sa uvádza požiadavka účtovať DPH v prípade, keď sa majetok podniku poskytne na používanie na súkromné účely zdaniteľnej osoby alebo jej zamestnancov alebo všeobecnejšie na iné účely ako účely jej podnikania.
            
            
               (2)Vykonávacím rozhodnutím Rady 2014/797/EÚ
                  4
                sa Estónsku povolilo obmedziť právo na odpočet DPH zaplatenej pri kúpe, lízingu, nadobudnutí v rámci Spoločenstva a dovoze určitých osobných motorových vozidiel a zo súvisiacich výdavkov a oslobodiť danú zdaniteľnú osobu od účtovania DPH z používania vozidiel, na ktoré sa obmedzenie vzťahuje, na iné než podnikateľské účely.
            
            
               (3)Estónsko požiadalo listom, ktorý Komisia zaevidovala 18. apríla 2017, o povolenie naďalej uplatňovať osobitné opatrenia týkajúce kúpy, lízingu, nadobudnutia v rámci Spoločenstva a dovozu určitých osobných motorových vozidiel, ktoré sa odchyľujú od ustanovení smernice 2006/112/ES, ktorými sa upravuje právo zdaniteľnej osoby na odpočet DPH zaplatenej pri nákupe tovaru a služieb, a od tých ustanovení, v ktorých sa vyžaduje účtovať daň z majetku podniku používaného na iné než podnikateľské účely.
            
            
               (4)O žiadosti predloženej Estónskom Komisia v súlade s článkom 395 ods. 2 smernice 2006/112/ES informovala ostatné členské štáty listom zo 14. júna 2017. Listom z 15. júna 2017 Komisia oznámila Estónsku, že má všetky informácie, ktoré považuje za potrebné na posúdenie žiadosti.
            
            
               (5)V súlade s článkom 6 ods. 2 vykonávacieho rozhodnutia 2014/797/EÚ Estónsko predložilo Komisii spolu so žiadosťou o predĺženie aj správu o uplatňovaní uvedeného vykonávacieho rozhodnutia, ktorá obsahuje preskúmanie percentuálneho obmedzenia uplatňovaného na právo na odpočet. Na základe momentálne dostupných informácií Estónsko uvádza, že percentuálny podiel 50 % je naďalej opodstatnený a vhodný.
            
            
               (6)Predĺženie týchto odchyľujúcich sa opatrení by malo byť časovo obmedzené, aby bolo možné vyhodnotiť ich účinnosť, ako aj vhodnosť percentuálneho podielu. Estónsku by sa preto malo povoliť ďalšie uplatňovanie tohto opatrenia na obmedzené obdobie, a to do 31. decembra 2020.
            
            
               (7)Ak bude Estónsko zvažovať potrebu predĺženia tohto povolenia na obdobie po roku 2020, Komisii by sa mala súčasne so žiadosťou o predĺženie predložiť správa zahŕňajúca preskúmanie percentuálneho obmedzenia, a to najneskôr 31. marca 2020.
            
            
               (8)Odchýlka bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH.
            
            
               (9)Vykonávacie rozhodnutie 2014/797/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
         
         
            
               Článok 1
            
            
               Článok 6 vykonávacieho rozhodnutia 2014/797/EÚ sa nahrádza takto:
            
            
            
               „Článok 6
            
            
               1.
                     Účinnosť tohto rozhodnutia sa skončí 31. decembra 2020.
            
            
               2.
                     Žiadosť o predĺženie platnosti povolenia stanoveného v tomto rozhodnutí sa Komisii predloží do 31. marca 2020 a pripojí sa k nej správa zahŕňajúca preskúmanie percentuálneho podielu stanoveného v článku 1.“
            
            
            
               Článok 2
            
            
               Toto rozhodnutie sa uplatňuje od 1. januára 2018.
            
            
               Článok 3
            
            
               Toto rozhodnutie je určené Estónskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Vykonávacie rozhodnutie Rady 2014/797/EÚ zo 7. novembra 2014, ktorým sa Estónskej republike povoľuje uplatňovať opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 48).
               
               
                  
                     (2)
                  KOM (2004) 728 v konečnom znení – Návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014 (Ú. v. EÚ C 153, 21.5.2014, s. 3). 
               
               
                  
                     (3)
                  Ú. v. EÚ L 347, 11.12.2006, s. 1. 
               
               
                  
                     (4)
                  Vykonávacie rozhodnutie Rady 2014/797/EÚ zo 7. novembra 2014, ktorým sa Estónskej republike povoľuje uplatňovať opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 48).